**„Grozījumi Ministru kabineta 2012.gada 13.marta noteikumos Nr.172 „Noteikumi par uztura normām izglītības iestāžu izglītojamiem, sociālās aprūpes un sociālās rehabilitācijas institūciju klientiem un ārstniecības iestāžu pacientiem””** **projekta
sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Tiesību akta projekta mērķis ir precizēt noteiktās enerģētiskās vērtības un uzturvielu normas, precizēt atsevišķu pārtikas produktu daudzumu nedēļas ēdienkartē, kā arī paredzēt iespēju izglītības un ārstniecības iestādēs, ilgstošās sociālās aprūpes un rehabilitācijas institūcijās piedāvāt veģetāru ēdienkarti. Projekts stāsies spēkā atbilstoši Oficiālo publikāciju un tiesiskās informācijas likuma 7.panta otrajai daļai. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Pārtikas aprites uzraudzības likuma 19.panta 3.1 daļa |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Veselības ministrija, pamatojoties uz Sabiedrības Veselības pamatnostādnēs 2014.-2020.gadam doto uzdevumu, kā arī uztura speciālistu un dietologu priekšlikumiem, pārskatīja un precizēja *Ieteicamās enerģijas un uzturvielu devas Latvijas iedzīvotājiem (turpmāk – Ieteikumi)[[1]](#footnote-1)* atbilstoši Ziemeļvalstu 2012.gada uztura rekomendācijām[[2]](#footnote-2). Ieteikumos veiktās izmaiņas tika prezentētas Uztura padomes 2017.gada 1.decembra sēdē, kur tika atbalstīta iniciatīva par uztura normu pārskatīšanu Ministru kabineta 2012.gada 13.marta noteikumos Nr.172 „*Noteikumi par uztura normām izglītības iestāžu izglītojamiem, sociālās aprūpes un sociālās rehabilitācijas institūciju klientiem un ārstniecības iestāžu pacientiem*” (turpmāk – MK Noteikumi Nr.172), atbilstoši precizētajām ieteicamām enerģijas un uzturvielu devām.Vienlaikus, *Pasaules Veselības organizācijas* (turpmāk – PVO) *Eiropas reģionālā biroja un Latvijas Republikas Veselības ministrijas Divgades līguma 2016.–2017.gadam* ietvaros MK noteikumus Nr.172 izvērtēja PVO eksperte, norādot uz nepieciešamajām izmaiņām un precizējumiem normatīvajā regulējumā, atbilstoši PVO un Eiropas Pārtikas nekaitīguma iestādes rekomendācijām. Noteikumu projektā grozījumiem MK noteikumos Nr.172 (turpmāk – noteikumu projekts) tika precizētas vecuma grupas vispārējās izglītības iestādēs, ārstniecības iestādēs, ilgstošas sociālās aprūpes un rehabilitācijas institūcijās, ņemot vērā iestādes darba organizāciju, kā arī bērnu fizioloģiskās vajadzības. Pirmsskolas izglītības iestādēs, kuras sniedz pakalpojumus 24 stundas diennaktī, atbilstoši starpinstitūciju sanāksmē 2018.gada 29.jūnijā nolemtajam, precizētas vecuma grupas, kurās ir noteiktas enerģētiskās vērtības un uzturvielu daudzums, attiecīgi 1-2, 3-6 gadi. Šādas vecuma grupas līdz šim ir noteiktas pirmsskolas izglītības iestādēs, kuras sniedz pakalpojumus 12 stundas diennaktī, ir atbilstošas darba organizācijai un bērnu fizioloģiskām vajadzībām. Savukārt vispārējās pamata un vidējās izglītības iestādēs, kas sniedz dienesta viesnīcas vai internāta pakalpojumus, un sociālās korekcijas izglītības iestādēs uztura normas komplekso pusdienu ēdienkartei šobrīd ir noteiktas 1.-4.klasei un 5.-12.klasei. Tomēr vecuma grupā no 5.-12.klasei ir pārāk plaša, jo bērni pusaudžu vecumā strauji aug un attīstītās, kā rezultātā nepieciešamība pēc enerģijas var krasi atšķirties atkarībā no vecuma. Tāpēc uztura normas 5.-12.klasei tika iedalītas divās daļās 5.-9.klase un 10.-12.klase. Tāpat izglītojamiem izglītības iestādēs, kas sniedz dienesta viesnīcas vai internāta pakalpojumus, un sociālās korekcijas izglītības iestādēs uztura normas noteiktas visām ēdienreizēm pa klašu grupām: 1.-4.klase, 5.-9.klase un 10.-12.klase. Šādas izmaiņas ir arī atbilstošas vispārējo izglītības iestāžu darba organizācijai. Profesionālās izglītības iestādes, kur tiek īstenota pamatizglītības programmu nodrošina izglītojamiem ēdināšanu kā tas ir norādīts 5.-9.klašu izglītojamiem. Savukārt profesionālās izglītības iestādes, kas īsteno vidējās izglītības programmas, nodrošina ēdināšanu atbilstoši uztura normām 10.-12.klašu izglītojamiem. Papildus jāatzīmē, ka atbilstoši iestādes vajadzībām, mācību programma var tikt īstenota 1-3 kursos, tomēr tas neietekmē uztura normas, kas ir jānodrošina izglītojamiem, kas iegūst pamatizglītību vai vidējo izglītību. Attiecīgi uztura normas tika precizētas arī ārstniecības iestādēm, ilgstošas sociālās aprūpes un sociālās rehabilitācijas institūcijām, kur bērni var atrasties no dzimšanas līdz pieaugušā vecumam: 0-3 mēneši, 4-12 mēneši, 1-2 gadi, 3-6 gadi, 7-10 gadi, 11-15 gadi, 16-18 gadi un pieaugušie no 19 gadu vecuma. Ņemot vērā izglītības un ārstniecības iestāžu, ilgstošas sociālās aprūpes un sociālās rehabilitācijas institūciju sniegtos pakalpojumus un ierasto dienas režīmu, lielākoties bērniem un pieaugušajiem ir zema līdz vidēja fiziskā aktivitāte. Tādējādi enerģētiskās vērtības bērniem un pieaugušajiem visos vecumos, ir noteiktas saskaņā ar Ieteikumiem un Ziemeļvalstu 2012.gada uztura rekomendācijām par devām, kas atbilst zemai līdz vidējai fiziskai slodzei. Noteikumu projektā paredzētais enerģijas un uzturvielu daudzums salīdzinājumā ar spēkā esošo MK noteikumu Nr.172 uztura normām kopumā visās vecuma grupās ir samazināts.Tāpat kā līdz šim, enerģētiskās vērtības tika noteiktas atbilstoši attiecīgās iestādes sniegtā pakalpojuma veidam un ilgumam, piemēram, izglītības iestādēm, kas īsteno pirmsskolas izglītības programmas līdz 12 stundām dienā enerģētiskās normas ir noteiktas 75 % apmērā no dienas uztura nomas, ņemot vērā, ka šajās iestādēs tiek pasniegtas brokastis, pusdienas un launags. Savukārt vispārējās pamatizglītības un vispārējās vidējās izglītības iestādes, profesionālās izglītības iestādēs, enerģētiskās vērtības pusdienām ir noteiktas 35% apmērā no dienas uztura normas. Tāpat noteikumu projektā ir noteikta vienas dienas vidējā enerģētiskā vērtība nedēļā pirmsskolas izglītības iestādēm, izglītības iestādēm, kura sniedz dienesta viesnīcas vai internāta pakalpojumus (tam attiecoties arī uz internātskolām līdz 2019.gada 31.jūlijam, saskaņā ar Izglītības likuma pārejas noteikumu 60.punktu), un sociālās korekcijas izglītības iestādēm ārstniecības iestādēm, ilgstošas sociālās aprūpes un sociālās rehabilitācijas institūcijām. Dienas vidējo enerģētisko vērtību ir nepieciešams saglabāt, lai bērniem un pieaugušajiem, tiktu nodrošināts sabalansēts uzturs ar vidēju enerģētisko vērtību, tomēr paredzot iespēju nedēļas laikā piedāvāt ēdienkarti arī ar zemāku vai augstāku enerģētisko vērtību. Tomēr Veselības ministrija ir saņēmusi informāciju no Izglītības iestāžu ēdinātāju asociācijas par grūtībām aprēķināt enerģētiskās vērtības nedēļā tā, lai dienas vidējā enerģētiskā vērtība būtu precīza saskaņā ar uztura normās noteikto, ņemot vērā, ka katra atsevišķa produkta uzturvērtību nevar mainīt. Tāpēc noteikumu projektā pie vienas dienas vidējās enerģētiskās vērtības nedēļā ir noteikta atkāpes iespēja +/- 3% apmērā. Savukārt, ņemot vērā, ka ilgstošas sociālās aprūpes un sociālās rehabilitācijas darba specifiku, piemēram, kad iestādē tiek ievietots bērns, kuram būtu nepieciešams papildus uzturs īstermiņā, noteikumu projekta 1.24.punkta tabulas pēdējā rindā tiek paredzēts, ka vienas dienas vidējā enerģētiskā vērtība var svārstīties +/- 10%, atkarībā no nepieciešamības. Tiek plānots, ka atkāpes iespējas vienas dienas vidējai enerģētiskajai vērtībai atvieglos darbu ēdināšanas pakalpojumu sniedzējiem, sastādot ēdienkarti.Uztura normas noteikumu projektā visās vecuma grupās aprēķinātas un precizētas atbilstoši Ieteikumos noteiktajam enerģijas un uzturvielu daudzumam dienā. Attiecīgi, piemēram, bērniem pirmsskolas izglītības iestādēs olbaltumvielu daudzums Ieteikumos ir noteikts 10-15 % no dienas ieteicamā enerģijas daudzuma. Turpmāk enerģijas procenti pārrēķināti un noteikumu projektā iekļauts nepieciešamais olbaltumvielu daudzums gramos. Tāpat tika precizēts uzturvielu daudzums visās vecuma grupās. MK noteikumi Nr.172 nosaka, ka pusdienās tiek pasniegts pamatēdiens un zupa vai deserts. Tomēr Veselības ministrija vairākkārt saņēma norādījumus un priekšlikumus par to, ka mūsdienās pusdienu ēdienkartē var tikt iekļauta arī tikai zupa un deserts. Mainoties uztura paradumiem un ieviešot jaunus ēdienus ikdienā, enerģētisko vērtību un nepieciešamo uzturvielu daudzumu ir iespējams sasniegt ar zupu, piemēram, dārzeņu zupu vai biezzupu ar gaļu, zivīm vai pākšaugiem, kā arī desertu. Tādējādi tiktu sniegta iespēja dažādot ēdienkarti, kā arī pagatavot mūsdienīgus ēdienus, kas garšo bērniem un pieaugušajiem.Atbilstoši PVO veiktajam izvērtējumam un sniegtajiem priekšlikumiem, kā arī saņemtajai informācijai no atsevišķiem izglītības iestāžu ēdinātāju pārstāvjiem, tika pārskatīts atsevišķu pārtikas produktu daudzums nedēļā. Atbilstoši izglītības iestāžu pārstāvju iesniegtajiem priekšlikumiem, lai sniegtu iespēju dažādot ēdienkarti ar graudaugiem, pākšaugiem, dārzeņiem u.c. sastāvdaļām, būtu jāpārskata nedēļā noteikto kartupeļu daudzums. Uztura padomes 2017.gada 1.decembra sēdē tika izlemts, ka kartupeļu daudzums nedēļā visās vecuma grupās būtu jāsamazina. Ņemot vērā, ka kartupeļi ir viens no tradicionālajiem pārtikas produktiem, ko izmanto ēdienu pagatavošanā, to daudzumu nedēļā tika nolemts nesvītrot, bet noteikt uz pusi mazāku visās vecuma grupās. MK noteikumi Nr.172 nosaka minimālo pārtikas produktu daudzumu nedēļai, tomēr ēdinātājam ir iespēja, sastādot ēdienkarti, iekļaut arī vairāk šos pārtikas produktus. Tomēr neatkarīgi no ēdienkartē iekļautajiem pārtikas produktiem, uzturā ir jāsasniedz noteiktās enerģētiskās vērtības un uzturvielu, tai skaitā ogļhidrātu, daudzumu. Atbilstoši PVO veiktajam izvērtējumam, vairāku pārtikas produktu, tostarp augļu un dārzeņu, piena un piena produktu daudzums nedēļas ēdienkartē ir nepietiekams. Tāpēc tika pārskatīts šo produktu daudzums nedēļai katrā no vecuma grupām. Uztura padomes 2017.gada 1.decembra sēdē tika nolemts, ka augļu un dārzeņu daudzums nedēļā pirmsskolas izglītības iestādēm ir jāpalielina, tomēr ir jāparedz dažāds šo produktu daudzums atsevišķās vecuma grupās, ņemot vērā bērnu fizioloģiskās vajadzības un iespēju vienlaicīgi uzņemt noteiktu pārtikas produktu daudzumu. Izvērtējot PVO rekomendācijas un citu valstu ieteikumus un normatīvos aktos, sadarbībā ar dietologiem, pediatriem un uztura speciālistiem noteikts šāds augļu un ogu daudzums nedēļā: 1-2 g.v. vismaz 250g, 3-6 g.v. vismaz 400g nedēļā. Tāpat tika palielināts arī dārzeņu daudzums nedēļai: 1-2 g.v. 500 g, 3-6 g.v. 650 g dārzeņu. Noteiktais dārzeņu, augļu un ogu daudzums nedēļā pirmsskolas izglītības iestādēs tika aprēķināts uz piecām darba dienām un attiecīgi izglītības iestāde, atkarībā no ēdienkartes un tajā iekļautajiem ēdieniem var individuāli paredzēt dārzeņu, augļu un ogu iekļaušanu katrā no dienām. Pirmsskolas izglītības iestādēs paredzētais dārzeņu, augļu un ogu daudzums nedēļā ir izstrādāts sadarbībā ar pediatriem, dietologiem un uztura speciālistiem.Vienlaikus augļu, ogu un dārzeņu daudzums nedēļai tika palielināts vispārējās pamatizglītības, vispārējās vidējās izglītības un profesionālās izglītības iestāžu izglītojamo kompleksajā pusdienu ēdienkartē līdz 700g. Vispārējās pamata un vidējās izglītības iestādēs noteiktais dārzeņu, augļu, piena un piena produktu, kā arī citu produktu, tostarp gaļas vai zivs, un kartupeļu daudzums ir noteikts nedēļā kompleksajām pusdienām, neizslēdzot iespēju nodrošināt bērniem Eiropas Savienības atbalsta programmas ietvaros piegādāto pienu un dārzeņus vai augļus nodrošināt citās ēdienreizēs, piemēram, otrajās brokastīs. Savukārt izglītības iestādēs, kas sniedz dienesta viesnīcas vai internāta pakalpojumus, un sociālās korekcijas izglītības iestādēs, kur bērni uzturas visas dienas nedēļā un ēd visas dienas ēdienreizes, kā arī ar uzturu uzņem visas nepieciešamās uzturvielas, augļu, ogu un dārzeņu daudzums nedēļai tika palielināts atbilstoši PVO rekomendācijām līdz 2800g. Ārstniecības iestādēs, ilgstošas sociālās aprūpes un sociālās rehabilitācijas institūcijās, kur bērni var uzturēties visu diennakti un visas nedēļas dienas, kā arī ēd visas dienas ēdienreizes, augļu, ogu un dārzeņu daudzums ir noteikts kopā pa vecuma grupām: 1-2 g.v. 1000 g, 3-6 g.v. 1300g. Savukārt bērniem no 7 g.v. un pieaugušajiem, atbilstoši PVO rekomendācijām, nedēļā iekļauj 2800 g dārzeņu, augļu vai ogu, tai skaitā vismaz 500 g svaigā veidā. Noteiktais dārzeņu daudzums nedēļai visās vecuma grupās, tāpat kā līdz šim, neietver kartupeļus. Kartupeļi ir cieti saturoši produkti un visbiežāk šos pārtikas produktus pieskaita pie citiem cieti saturošiem produktiem, tai skaitā graudaugiem, un attiecīgi tie būtu jāuzskaita atsevišķi. Papildus atbilstoši Ministru kabineta 2017.gada 16.augusta noteikumiem Nr.485 “*Valsts un Eiropas Savienības atbalsta piešķiršanas, administrēšanas un uzraudzības kārtība augļu, dārzeņu un piena piegādei izglītības iestādēm*”, sākot ar 2017./2018.mācību gadu, pirmsskolas izglītības iestādes var pieteikties ne tikai valsts un Eiropas Savienības atbalstam piena apgādei (turpmāk – atbalsts), bet arī svaigu augļu un dārzeņu apgādei. Attiecīgi noteikumu projekts ir papildināts ar punktu, kas paredz MK noteikumu Nr.172 1.pielikumā papildināt 6.6. apakšpunktu ar piezīmi par augļu un dārzeņu iekļaušanu nedēļas ēdienkartē, ieskaitot atbalsta produktus. Tāpat kā līdz šim, gadījumā, ja izglītības iestādē ir izlemts izmantot atbalsta produktus vienlaikus ar ēdienreizi, ko pasniedz iestādē, piemēram, pusdienās, tad ēdinātājam ir jānodrošina šī produkta atsevišķu norādīšanu ēdienkartē, kā arī šos produktus nav atļauts izmantot ēdienu pagatavošanā, piemēram, sautējumā vai zupā[[3]](#footnote-3). Vienlaikus tika izvērtēts piena un piena produktu daudzums izglītojamo, ārstniecības iestāžu pacientu, ilgstošas sociālās aprūpes un sociālās rehabilitācijas institūciju klientu nedēļas ēdienkartē. Šobrīd spēkā esošie MK noteikumi Nr.172 nosaka, ka vispārējās pamata un vidējās izglītības iestādēs, kā arī profesionālajās izglītības iestādēs pusdienu kompleksajā ēdienkartē iekļauj vismaz 250 g piena, kefīra, jogurta vai citu skābpiena produktu, kā arī vismaz 50 g ar piena olbaltumvielās bagātu produktu (biezpiens, siers). PVO sniegtajā izvērtējumā par MK noteikumiem Nr.172 tika norādīts, ka būtu jāpalielina piena un piena produktu daudzums nedēļas ēdienkartē. Savukārt, Izglītības iestāžu ēdinātāju asociācijas pārstāvji norādīja, ka nodrošinot komplekso ēdienkarti vispārējās pamata un vidējās izglītības iestādēs, sagādā grūtības pusdienās iekļaut ar olbaltumvielām bagātus produktus, jo tradicionāli biezpienu un sieru ēd brokastīs vai launagā, vai vakariņās. Pamatojoties uz saņemto informāciju, Veselības ministrija izvērtēja piena un piena produktu daudzumu vispārējās pamata un vidējās izglītības iestādēs un kopumā šo produktu daudzums tika palielināts. Tomēr, lai bērniem pusdienās tiktu pasniegti tradicionāli un šai ēdienreizei piemēroti ēdieni, piena un piena produktu minimālais daudzums ēdienkartē tika apvienots un turpmāk tiek plānots, ka nedēļas ēdienkartē ēdinātāji pēc nepieciešamības vai bērnu vēlmēm varēs izvēlēties, kādus produktus iekļaut no šīs produktu grupas. Piena un piena produktu daudzums nedēļā tika noteikts, pamatojoties uz PVO uztura rekomendācijām, kā arī citu valstu uztura rekomendācijām. Noteikumu projekts paredz vispārējās pamata un vidējās izglītības iestādēs nedēļas kompleksajā ēdienkartē (pusdienās) iekļaut vismaz 450g piena, skābpiena produktu un ar piena olbaltumvielām bagātu produktu nedēļā. Attiecīgi kopumā piena un piena produktu daudzums nedēļā tika palielināts par 150 g. Tādējādi bērniem tiks nodrošināta iespēja ar pusdienām uzņemt vairāk bioloģiski augstvērtīgu olbaltumvielu, kalcija, A vitamīna un citu vitamīnu un minerālvielu. Savukārt izglītības iestādēs, kas sniedz dienesta viesnīcas vai internāta pakalpojumus, un sociālās korekcijas izglītības iestādēs , kur bērni var uzturēties septiņas dienas nedēļā un uzņem visas dienas ēdienreizes, nedēļā uzturā būtu jāiekļauj vismaz 2600g piena, kefīra, jogurta vai citu skābpiena produktu, un 520 g ar piena olbaltumvielām bagātu produktu, piemēram, biezpienu un sieru. Līdzīgi ilgstošas sociālās aprūpes un sociālās rehabilitācijas institūcijās bērniem no 1 gada līdz 6 gadiem pamatdiētas ēdienkartē piena, kefīra, jogurta un citu skābpiena produktu daudzums tika palielināts līdz 1400g, bet ar piena olbaltumvielās bagātu produktu (biezpiens, siers) daudzums palielināts līdz 250 g. Lai izglītības un ārstniecības iestādēs, ilgstošas sociālās aprūpes un rehabilitācijas institūcijās, kā arī tajos strādājošie uzņēmumi nepieciešamības gadījumā veiktu uzturvielu un ēdienkaršu pārrēķinus, iekļaujot precizētās enerģētiskās vērtības un uzturvielu daudzumu, noteikumu projekts papildināts ar 2.punktu, nosakot, ka noteikumi stājas spēkā 2018.gada 1.septembrī.Šobrīd MK noteikumi Nr.172 nosaka, ka ēdienkartē katru dienu iekļauj pārtikas produktus, kas bagāti ar saliktajiem ogļhidrātiem. PVO veiktajā izvērtējumā par MK noteikumiem Nr.172 tika norādīts, ka normatīvajā regulējumā papildus saliktajiem ogļhidrātiem būtu atsevišķi jānorāda arī pilngraudu produkti. Lai arī šobrīd noteiktā norma attiecībā uz salikto ogļhidrātu iekļaušanu ikdienas uzturā neizslēdz iespēju piedāvāt pilngraudu produktus, tomēr tā kā nav arī precīzas norādes par šādu produktu nepieciešamību uzturā, to iekļauj uzturā reti vai neiekļauj nemaz. Pilngraudu produkti ir ieteicami bērnu un pieaugušo ikdienas uzturā, jo ir bagāti ar šķiedrvielām, B grupas vitamīniem un minerālvielām. Tāpēc MK noteikumu Nr.172 norma tika papildināta ar precizējošu normu, kas paredz, ka pilngraudu produkti ēdienkartē tiek iekļauti kā viens no salikto ogļhidrātu produktiem. Plānotās izmaiņas neparedz obligātu pilngraudu produktu iekļaušanu ēdienkartē katru dienu, bet šādu produktu pakāpenisku iekļaušanu ēdienkartes atsevišķās dienās un ēdienreizēs, piemēram, pirmsskolas izglītības iestādē brokastīs bērniem var tikt pagatavota putra no pilngraudu auzu pārslām, vispārējās pamata un vidējās izglītības iestādē pagatavotajās pusdienās piedāvāt izglītojamiem pilngraudu makaronus vai maizi. Šobrīd MK noteikumi Nr.172 paredz, ka nedēļas ēdienkartē iekļauj noteiktu gaļas vai zivju daudzumu. Lai arī kompleksajā ēdienkartē var tikt pasniegti atsevišķi veģetāri ēdieni ēdienkartes dažādošanai, tomēr veģetāru kompleksu ēdienkarti izglītības un ārstniecības iestādēs, ilgstošas sociālās aprūpes un sociālās rehabilitācijas institūcijās šobrīd pasniegt nav atļauts. Slimību profilakses un kontroles centrs 2018.gada janvārī veica izglītības iestāžu elektronisko aptauju par MK noteikumos Nr.172 noteiktajām uztura normām, kā arī to ieviešanu. Atbilstoši iegūtajiem datiem, lielākā daļa jeb 71,9% vispārējo pamata un vidējās izglītības iestāžu norādīja, ka veģetārais uzturs izglītības iestādēs nav aktuāls, tomēr 13,7% izglītības iestāžu norādīja, ka izglītojamie ir interesējušies par veģetārā uztura iespēju, bet 12,6% gadījumos par veģetāra uztura nodrošināšanu ir interesējušies vecāki. Tāpat atbilstoši veiktajai elektroniskajai aptaujai vispārējās pamata un vidējās izglītības iestādēs bērni no 5. līdz 12.klasei var izvēlēties veģetāru uzturu no izvēles ēdienkartes. Atbilstoši Pārtikas un veterinārā dienesta (turpmāk - PVD) sniegtajai informācijai, atsevišķās izglītības iestādēs konstatēts, ka pēc bērnu vecāku pieprasījuma neatļauti tiek piedāvāta veģetāra kompleksā ēdienkarte, par ko PVD ir ierosinājis administratīvā pārkāpuma lietu. Par vienu no šādiem gadījumiem, vispārējā izglītības iestāde iesniedza prasību tiesā atcelt PVD uzlikto sodu par veģetāra uztura nodrošināšanu izglītības iestādē, par ko tiesvedības process vēl turpinās. Mūsdienās iedzīvotāji arvien biežāk izvēlas ēst veģetārus ēdienus, kā arī daļa no tiem pieturas pie veģetāras ēdienkartes ikdienā. Latvijas diētas ārsti un uztura speciālisti norāda, ka pārdomāta, sabalansēta un pilnvērtīga veģetāra ēdienkarte, kurā tiek izslēgta gaļa un zivis, var nodrošināt bērnu un pieaugušo ar nepieciešamajām olbaltumvielām, vitamīniem un minerālvielām. Lai veicinātu iedzīvotāju izpratni par veselīgu un sabalansētu veģetāru uzturu, Veselības ministrija izstrādāja veselīga uztura ieteikumus veģetāriešiem, kas 2017.gada 27.decembrī apstiprināti ar rīkojumu Nr.258[[4]](#footnote-4). Savukārt, lai nodrošinātu izglītojamiem, ārstniecības iestāžu pacientiem, ilgstošas sociālās aprūpes un rehabilitācijas institūciju klientiem veģetāra uztura iespējas, grozījumi MK noteikumos Nr.172 paredz, ka iestādēs var tikt nodrošināta veģetāra ēdienkarte. Tiek paredzēts, ka iestādes var izvērtēt iespēju nodrošināt veģetāru ēdienkarti, ja ir pieprasījums, kā arī iestādēs ir iespēja sagatavot šādu ēdienkarti un pagatavot atbilstošu ēdienu. Iestādēs, kur atrodas bērni, veģetāru ēdienkarti piedāvā, ja tiek iesniegta bērna likumiskā pārstāvja rakstveida iesniegums. Savukārt iestādēs, kur atrodas pieaugušie, veģetāra uztura nodrošināšanai nepieciešams attiecīgā pieaugušā rakstveida iesniegums. Veģetāra ēdienkarte šo noteikumu izpratnē ir ēdienkarte, kurā tiek izslēgta tikai gaļa un zivis, kā arī to produkti. Citi dzīvnieku izcelsmes produkti ēdienkartē būtu iekļaujami. Tādējādi dietologu un uztura speciālistu skatījumā ar sabalansētu veģetāru uzturu, kur tiek izslēgta tikai gaļa un zivis, un to produkti, var nodrošināt visas organismam nepieciešamās uzturvielas un papildus ārstējoša ārsta atzinums nav nepieciešams. Šajā gadījumā iestādēm nav pienākums ikdienā nodrošināt veģetāru ēdienkarti, bet, savstarpēji vienojoties un saņemot rakstveida iesniegumu, šāda iespēja var tikt nodrošināta. Tomēr, ņemot vērā, ka sabalansētas veģetāras ēdienkartes sastādīšanai ir nepieciešamas specifiskas zināšanas par olbaltumvielu, vitamīnu un minerālvielu īpašībām, to uzņemšanas iespējām un organisma uzsūkšanās spējām no katra produkta, tad šādu ēdienkarti būtu jāsaskaņo ar uztura speciālistu vai dietologu. Par ēdienkartes sastādīšanu un saskaņojumu ar uztura speciālistu vai dietologu katrā iestādē var vienoties individuāli, atkarībā no situācijas, piemēram, atsevišķās izglītības iestādēs jau šobrīd tiek piesaistīts uztura speciālists, kas izstrādā ēdienkartes, savukārt citas iestādes var veidot sadarbību ar uztura speciālistu vai dietologu, kas izvērtēs ēdienkartes un sniegs saskaņojumu. Citos gadījumos izglītības iestāde var vienoties ar izglītojamo vecākiem vai to likumiskajiem pārstāvjiem par izdevumu segšanu, kas var būt nepieciešami ēdienkartes saskaņošanai ar uztura speciālistu vai dietologu. Vienlaikus noteikumu projekts paredz papildināt MK noteikumu Nr.172 normu par gaļas un zivs daudzumu nedēļā ar izņēmumu, kad tiek nodrošināta veģetāra ēdienkarte. Šobrīd MK noteikumi Nr.172 nosaka, ka ārstniecības iestāžu pacientu un ilgstošas sociālās aprūpes un rehabilitācijas institūciju klientu līdz 18 g.v. uzturā neiekļauj mehāniski atdalītu gaļu un produktus, kuri ražoti no piena un kuros kāda piena sastāvdaļa aizvietota ar citu sastāvdaļu. Mehāniski atdalīta gaļa ir produkts, kas iegūts, atdalot gaļu no gaļas kauliem pēc atkaulošanas vai no mājputnu liemeņiem, izmantojot mehāniskus līdzekļus, kā rezultātā tiek zaudēta vai izmainīta muskuļu šķiedru struktūra[[5]](#footnote-5). Tādējādi šāda gaļa ir ar zemāku uzturvērtību, kā arī iespējamiem kaulu, cīpslu u.c. piemaisījumiem. Atbilstoši Ministru kabineta 2014.gada 12.augusta noteikumiem Nr.461 “*Prasības pārtikas kvalitātes shēmām, to ieviešanas, darbības, uzraudzības un kontroles kārtība*” (turpmāk – MK noteikumi Nr.461), dzīvnieku gaļas un gaļas izstrādājumu ražošanā aizliegts izmantot mehāniski atdalītu gaļu. Tāpat produkti, kuri ražoti no piena un kuros kāda no piena sastāvdaļām ir aizvietota ar citu sastāvdaļu nav ieteicami cilvēka ikdienas uzturā, jo parasti šādos produktos piena sastāvdaļas tiek aizvietotas ar augu eļļām, kuras tiek hidrogenizētas. Šo produktu ražošanas procesā parasti veidojas transtaukskābes, kas ilgtermiņā ietekmē cilvēka veselību, veicinot sirds un asinsvadu slimību attīstību. Tāpat Latvijā tiek ražots piens un piena produkti, kuru ražošanā netiek pievienotas citas sastāvdaļas un šāda produktu aizvietošana nav faktiski nepieciešama. MK noteikumos Nr.461 ir paredzētas prasības svaigpienam, pienam un piena produktiem, tomēr tādi produkti, kuri ražoti no piena un kuros kāda piena sastāvdaļa aizvietota ar citu sastāvdaļu nav iekļauti nacionālās pārtikas kvalitātes shēmā. Ņemot vērā iepriekš minēto, Uztura padomes 2017.gada 1.decembra sēdē tika nolemts, ka MK noteikumi Nr.172 jāpapildina ar aizliegumu ilgstošas sociālās aprūpes un sociālās rehabilitācijas institūcijās klientiem no 18 gadiem uzturā iekļaut mehāniski atdalītu gaļu, kā arī produktus no piena un kuros kāda no piena sastāvdaļām ir aizvietota ar citu sastāvdaļu. Ministru kabineta noteikumi Nr.172 nosaka, ka, sākot ar 2018.gada 1.janvāri, aromatizētāju vanilīnu un konservantu sēra dioksīdu-sulfītus izglītojamo, ārstniecības iestāžu pacientu, ilgstošas sociālās aprūpes un rehabilitācijas institūciju klientu uzturā izmantot nav atļauts. Tomēr Veselības ministrija 2017.gada 19.decembrī saņēma Zemkopības ministrijas vēstuli Nr.11455/2017, kurā tika norādīts uz izglītības iestāžu ēdinātāju grūtībām pagatavot ēdienus bez aromatizētāja vanilīna un konservanta sēra dioksīda-sulfītiem. Dabīgā vaniļa, kuru var izmantot kā produktu ražošanā, tā arī ēdienu pagatavošanā ir ievērojami dārgāka par aromatizētāju vanilīnu, ko visbiežāk pievieno cukuram. Savukārt pārtikas produkti, kuru ražošanā netiek izmantots sēra dioksīds-sulfīti ir ar īsāku derīguma termiņu, tie var ātrāk zaudēt savas krāsas un garšas īpašības. Visbiežāk šo konservantu izmanto žāvēto augļu ražošanā (aprikozēs, rozīnēs), kā arī dažādos citos augļu un dārzeņu produktos, piemēram, biezeņos, ievārījumā. Atbilstoši Zemkopības ministrijas sniegtajai informācijai, pārtikas produkti, kuru ražošanā netiek izmantots sēra dioksīds-sulfīti, ir ievērojami dārgāki. Savukārt atbilstoši izglītības iestāžu ēdinātāju atsevišķu pārstāvju sniegtajai informācijai, šādi produkti tirgū ir pieejami ierobežotā daudzumā. Ņemot vērā izglītības iestāžu ēdinātāju grūtības šīs normas izpildē, kā arī to, ka papildus finansējums viena izglītojamā ēdināšanai līdz šim nav palielināts, noteikumu projekts paredz svītrot MK noteikumu Nr.172 8.punktu. Tāpat tika precizēta norma attiecībā uz atbildību par atbilstošu ēdienkarti iestādēs. Norādām, ka atbildība par ēdienkartes izstrādi izglītības iestādēs, tāpat kā par citām higiēnas prasībām, ir noteikta Ministru kabineta 2002.gada 27.decembra noteikumu Nr.610 “*Higiēnas prasības izglītības iestādēm, kas īsteno vispārējās pamatizglītības, vispārējās vidējās izglītības, profesionālās pamatizglītības, arodizglītības vai profesionālās vidējās izglītības programmas*” 3.punktā. Savukārt pirmsskolas izglītības iestādēs noteiktā atbildība, tai skaitā par ēdināšanas nodrošināšanu un kārtību, ir noteikta Ministru kabineta 2013.gada 17.septembra noteikumu Nr.890 *“Higiēnas prasības bērnu uzraudzības pakalpojuma sniedzējiem un izglītības iestādēm, kas īsteno pirmsskolas izglītības programmu*” 4.punktā. Savukārt atbildība par ēdienkartes izstrādi ārstniecības iestādēs, ilgstošas sociālās aprūpes un sociālās rehabilitācijas institūcijās nav noteikta citos normatīvajos aktos. Veselības ministrijai iedzīvotāji un masu mediju pārstāvji ir uzdevuši jautājumus, kurš attiecīgajā iestādē ir atbildīgs par ēdienkartes izstrādi, jo šīs normas atrašanās dažādos normatīvajos aktos nav īsti saprotama. Tāpēc noteikumu projekts tika papildināts ar normu, kas nosaka, ka par ēdienkartes atbilstību šo noteikumu prasībām un tās izvietošanu pieejamā vietā izglītības iestādē, ārstniecības iestādē, ilgstošas sociālās aprūpes un rehabilitācijas institūcijā ir atbildīgs attiecīgās iestādes vadītājs. Tiek paredzēts, ka tāpat kā līdz šim, ēdienkarti izstrādās par to atbildīgs iestādes speciālists, piemēram, izglītības iestādes medmāsa, ārstniecības iestādes dietologs, uztura speciālists u.c. Savukārt attiecīgās iestādes vadītājs uzraudzīs atbildīgā speciālista darbu. Veselības ministrija vairākkārt saņēmusi informāciju no Latvijas celiakijas pacientu biedrības „Dzīve bez glutēna” par situācijām izglītības vai ārstniecības iestādēs, kad bērniem ar pārtikas nepanesību vai alerģiju, vai citu diagnozi, kuras dēļ ir nepieciešama uztura korekcija, tiek nodrošināta ēdināšana, kas nav atbilstoša noteiktajām uztura normām. Veidojot sabalansētu un veselīgu ēdienkarti ar uztura korekciju ir jāņem vērā ne tikai tie pārtikas produkti, kurus ir jāizslēdz no uztura, bet arī pēc iespējas jānodrošina pārtikas produkti no visām produktu grupām, sabalansējot un dažādojot ēdienkarti. Tāpat bērniem, kuriem ir nepieciešama uztura korekcija, jānodrošina vecumam atbilstošs enerģijas un uzturvielu daudzums pilnvērtīgai bērna augšanai un attīstībai, kā arī veselības saglabāšanai un veicināšanai. Attiecīgi noteikumu projekts paredz papildināt MK noteikumu Nr.172 1.pielikuma 17.punktu un 2.pielikuma 18.punktu ar normu, kas nosaka, ka izglītojamiem, kuriem ir nepieciešama uztura korekcija, nodrošina enerģētiskām vērtībām un uzturvielu normām atbilstoša ēdināšana saskaņā ar ārstniecības personas rakstiskiem norādījumiem. Tāpat noteikumu projekts paredz veikt arī citus precizējumus, piemēram, svītrot MK noteikumu Nr.172 1.pielikuma 5.2.apakšpunktā, 2.pielikuma 6.2.apakšpunktā, 3.pielikuma 6.2.apakšpunktā iekavās norādīto augļu un ogu pagatavošanas piemēru – kompotu, ņemot vērā, ka šādi dzērieni nav ieteicami ikdienas uzturā, jo parasti satur daudz pievienotā cukura un ir ar zemu augļu vai ogu sulas daudzumu.  |
| 3. | Projekta izstrādē iesaistītās institūcijas un publiskas personas kapitālsabiedrības | Zemkopības ministrija, Pārtikas un veterinārais dienests |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Izglītojamie un darbinieki vispārējās pamatizglītības, vidējās izglītības, profesionālajās izglītības iestādēs un izglītības iestādēs, kas īsteno pirmsskolas izglītības programmas, sociālās aprūpes un sociālās rehabilitācijas institūciju klienti, ārstniecības iestāžu pacienti un darbinieki, kā arī ēdināšanas uzņēmumi.  |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts paredz veikt izmaiņas enerģētiskajās vērtībās un uzturvielu normās, samazinot tās praktiski visās vecuma grupās. Tomēr atsevišķu pārtikas produktu minimālo daudzumu nedēļas ēdienkartē atsevišķās iestādēs un vecuma posmos, piemēram, augļu un dārzeņu, piena un piena produktu daudzumu ir plānots palielināt. Attiecībā uz paredzamām izmaksām, ko varētu radīt grozījumi MK noteikumos Nr.172, nav iespējams veikt precīzus aprēķinus, ņemot vērā, ka izglītības iestādēs, ārstniecības iestādēs, ilgstošas sociālās aprūpes un rehabilitācijas institūcijās ēdienkartes var sagatavot individuāli, izmantojot dažādus pārtikas produktus un ēdienus. Vienlaikus jau līdz šim ēdienkartē varēja iekļaut vairāk pārtikas produktu par MK noteikumos Nr.172 noteikto. Savukārt attiecībā uz pārtikas produktu iegādi veģetārās ēdienkartes nodrošināšanai, gaļas un zivs produktu aizvietošanai iestādēs var izmantot vairākus produktus, piemēram, pākšaugus, graudaugus, olas, pienu un piena produktus, kā arī no sojas gatavotus produktus. Atkarībā no ēdienkartē iekļautajiem ēdieniem un citiem izvēlētajiem pārtikas produktiem izmaksas par veģetāru ēdienkarti var būt dažādas, tai skaitā ar šobrīd piešķirtais valsts budžeta līdzekļu finansējums viena izglītojamā ēdināšanai 1,42 euro apmērā var būt pietiekams.  |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Publiskajai apspriešanai noteikumu projekts no 2018.gada 8.marta līdz 2018.gada 9.aprīlim ievietots Veselības ministrijas mājas lapas sadaļā „Sabiedrības līdzdalība, Publiskā apspriešana”. |
| 2. | Sabiedrības līdzdalība projekta izstrādē | Noteikumu projekts prezentēts Uztura padomes 2017.gada 1.decembra sēdē. Veselības ministrija 2018.gada 2.februārī organizēja sanāksmi ar Izglītības iestāžu ēdinātāju asociācijas pārstāvjiem, kur tika diskutēts par plānotajām izmaiņām un ēdinātāju priekšlikumiem. Noteikumu projekts izvērtēšanai un viedokļa sniegšanai 2018.gada 19.janvārī nosūtīts izvērtēšanai un priekšlikumu sniegšanai Latvijas Lauksaimniecības universitātes Pārtikas tehnoloģijas fakultātei un 2018.gada 1.februārī Rīgas Stradiņa universitātes Sporta un uztura katedrai.  |
| 3. | Sabiedrības līdzdalības rezultāti | Noteikumu projekta publiskā apspriešana notika no 2018.gada 8.marta līdz 9.aprīlim. Publiskās apspriešanas laikā saņemts viens fiziskās personas viedoklis bez konkrētiem priekšlikumiem vai iebildumiem. Citi priekšlikumi vai iebildumi netika saņemti. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Pārtikas un veterinārais dienests |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts ietekmēs Pārtikas un veterinārā dienesta darbu, jo būs nepieciešams veikt pārbaudes, atbilstoši jaunajām uztura normām un prasībām ēdināšanai, tomēr papildus kontroles vai citas aktivitātes nebūs nepieciešamas. |
| 3. | Cita informācija | Nav |

Veselības ministre Anda Čakša

Vīza: Valsts sekretārs Aivars Lapiņš

Piķele, 67876075

lasma.pikele@mk.gov.lv

1. Apstiprināts ar Veselības ministrijas 2017.gada 22.novembra rīkojumu Nr.212 http://www.vm.gov.lv/images/userfiles/Tava%20veseliba/Ieteicam%C4%81s\_ener%C4%A3ijas\_un\_uzturvielu\_devas.pdf [↑](#footnote-ref-1)
2. https://www.norden.org/en/theme/former-themes/themes-2016/nordic-nutrition-recommendation/nordic-nutrition-recommendations-2012 [↑](#footnote-ref-2)
3. Atbilstoši Komisijas deleģētajai Regulai (ES) 2017/40 (2016. gada 3. novembris) ar ko Eiropas Parlamenta un Padomes Regulu (ES) Nr. 1308/2013 papildina attiecībā uz Savienības atbalstu izglītības iestāžu apgādei ar augļiem un dārzeņiem, banāniem un pienu un groza Komisijas Deleģēto regulu (ES) Nr. 907/2014 [↑](#footnote-ref-3)
4. http://www.vm.gov.lv/images/userfiles/Tava%20veseliba/ves\_uztura\_ieteik\_vegetariesi.pdf [↑](#footnote-ref-4)
5. http://eur-lex.europa.eu/legal-content/LV/TXT/?uri=CELEX%3A32004R0853 [↑](#footnote-ref-5)